এলাকার প্রবীণ উদ্যোক্তা নানকা দাস বলেন, ৫০ বছর ধরে তিনি এ কাজ করছেন। প্রথম অবস্থায় রাস্তায় জুতা সেলাইয়ের কাজ করতেন। পরে একটি ছোট কারখানা দেন। এখন ১০ জন কারিগর কাজ করে তার লিটন সু ফ্যাক্টরিতে। রাজশাহী ও এর বাইরে প্রায় ৫০ জন জুতার পাইকারি ক্রেতা তার কাছ থেকে জুতা ও স্যান্ডেল নেন। সবচেয়ে ভালো বিক্রি হয় দুই ঈদে। তিনি জানান, এ উদ্যোগে সবচেয়ে বড় সমস্যা ঋণ না পাওয়া। ব্যাংকগুলো থেকে ঋণ না পাওয়ায় স্থানীয় এনজিও মানব মুক্তি সংস্থা হয়ে উঠেছে একমাত্র ভরসা। গত বছর এ সংস্থা থেকে ৫ লাখ টাকা ঋণ পেয়েছেন। ১২ শতাংশ সুদসহ তা শোধ করেছেন। এখানে বড় অঙ্কের ঋণ পাওয়া যায় না বলে জানান তিনি।